ועדת הפנים ואיכות הסביבה, כנסת 15, פרוטוקול מספר 440, 2002-06-18 12:00

משה גפני: שלום לכולם, אני מתכבד לפתוח את ישיבת הוועדה.

משה גפני: על סדר היום – הצעת חוק העמותות (תיקון – חובת דיווח על תרומה בעילום שם), התש"ס-2000, של קבוצת חברי הכנסת, בראשם חבר הכנסת אופיר פינס-פז.

משה גפני: הבוקר הוא בוקר קשה מאוד לעם ישראל.

משה גפני: אני מבקש לשלוח בשם הוועדה את תנחומינו הכנים למשפחות השכולות ואיחולי החלמה לפצועים.

משה גפני: המחבלים, הרוצחים, אינם חסים ואינם מבחינים בין גברים, נשים, טף, נערים ונערות.

משה גפני: אנחנו נאלצים להמשיך את עבודתנו על אף שלבנו עם המשפחות.

אופיר פינס-פז: אנחנו ממשיכים בעבודה רגילה, אבל הכל תחת הפיגוע המזעזע היום בירושלים.

אופיר פינס-פז: לכן הכל בפרופורציה אחרת, כולל הצעות החוק, עם כל החשיבות והכבוד להן, כמובן שהן לא הדבר המרכזי היום.

אופיר פינס-פז: אדוני היושב ראש, הצעתי הצעת חוק שמתקנת את חוק העמותות.

אופיר פינס-פז: במצב הנוכחי, עמותות שהמחזור הכספי שלהן קטן מ-750 אלף שקלים לא מחויבות לא בדיווח ולא בניהול פנקסי חשבונות.

אופיר פינס-פז: העניין הזה גורם למצב של היעדר שקיפות ויוצר מצב לא סימפטי בעולם מודרני, שאנשים רוצים לדעת אם יש ניהול תקין.

אופיר פינס-פז: בסך הכל עמותה היא גוף חיובי, היא מוסד שאמור לקדם איזשהו עניין בחברה הישראלית, לא משנה מהו העניין.

אופיר פינס-פז: אלא מה?

אופיר פינס-פז: תמיד קיימת סכנה שעמותה שאמורה להיות דבר חיובי, הופכת להיות כלי שרת לדבר שהוא איננו חיובי.

אופיר פינס-פז: לא חסרות דוגמאות והן מגיעות מכל המקומות.

אופיר פינס-פז: כדי לחסום דברים מהסוג הזה, הצעתי הצעה שהיא יחסית הצעה מינורית, היא לא פותרת את הדברים, אבל לפחות שעמותות קטנות או בינוניות גם הן תחויבנה בניהול פנקסים ובמתן דוח על ידי יועץ מס או רואה חשבון, על פי הכללים הנהוגים ברשם העמותות, כדי שלא יהיו תרומות בעילום שם ולא יהיו דברים שלא יהיו ברורים אחר כך.

אופיר פינס-פז: אני חושב שזה אינטרס הציבור וגם אינטרס של האנשים שמנהלים עמותה, בוודאי של המייסדים שלה, כדי שהדברים יהיו מקובלים וברורים.

אופיר פינס-פז: דרך אגב, לעמותות גדולות, מעבר ל-750 אלף שקל, המנגנון הזה קיים ממילא בחוק.

אופיר פינס-פז: הצעתי להחיל את זה גם על עמותות יותר קטנות.

אופיר פינס-פז: עלה השיקול הכספי של כמה כסף יעלה לשכור אדם שיעשה.

אופיר פינס-פז: זה כמובן תלוי בגודלה של העמותה – ברגע שהדוח הוא קטן, ממילא ההוצאה היא קטנה.

אופיר פינס-פז: אם הדוח גדול, ממילא ההוצאה היא גדולה, אבל אז יש יותר כסף בעמותה כדי לטפל בזה.

אופיר פינס-פז: הצעת החוק הזאת נתמכה על ידי הממשלה בקריאה הטרומית – גם משרד המשפטים וגם משרד הפנים.

אופיר פינס-פז: להצעה הזאת השיב במליאה סגן השר אזולאי, שתמך בדברים.

אופיר פינס-פז: לפי מיטב הבנתי, הממשלה על כל מרכיביה תומכת בהצעת החוק – גם הדרג המקצועי וגם הדרג הנבחר – ואני מקווה שגם הוועדה תקדם את הצעת החוק לקריאה ראשונה, למרות – אם מותר לי לומר – זה לא כל כך משנה, כי מה שלא מקודם לקריאה ראשונה בכל מקרה לא מגיע לקריאה ראשונה, אלא אחרי חודשים ארוכים או שנה או השד יודע כמה זמן.

אופיר פינס-פז: לומר לך שאני אופטימי שאם הוועדה תאשר את ההצעה לקריאה ראשונה שהחוק יאושר בכנסת הזאת, זה לגמרי לא נכון.

אופיר פינס-פז: אני לא אופטימי, אבל זה קשור להתנהלות שלנו מול משרד המשפטים בכל הנושא הזה.

אופיר פינס-פז: יש לי הצעת חוק בוועדה הזאת שקודמה לקריאה ראשונה, אושרה לפני שבעה-שמונה חודשים, אבל היא לא הגיעה לקריאה ראשונה במליאה.

משה גפני: זה החלק הארי של הבעיות שכולנו נתקלים בהן.

אופיר פינס-פז: גם בוועדת החוקה יש אותה מציאות קשה.

אופיר פינס-פז: אני מקווה שנדע להתמודד איתה.

משה גפני: רשם העמותות נוכח בישיבה?

אביטל שרייבר: הוא נמצא כרגע בישיבה אחרת וביקש שאני אייצג את העמדה של המשרד.

משה גפני: אני מאוד מכבד את זה שאת מייצגת, אבל אני מבקש שתמסרי לו שאנחנו ועדה פרלמנטרית, שבין יתר תפקידיה אנחנו צריכים לפקח על עבודת רשם העמותות.

משה גפני: אני מצטער שעד היום הוא לא מצא לנכון להופיע בוועדה.

אביטל שרייבר: אני מצטערת על זה.

אביטל שרייבר: אני תיאמתי איתו את העמדה בקשר להצעת החוק ואני בעצם מביאה את העמדה שלו.

משה גפני: אין לי טענות אלייך, אבל אני מעיר את ההערה מכיוון שהצעת החוק הזאת היא הצעת חוק מאוד משמעותית.

משה גפני: היא אומנם הצעת חוק קטנה - - -

אופיר פינס-פז: וצנועה.

משה גפני: וצנועה, אין בה מורכבות גדולה, אבל היא משמעותית לגבי העמותות.

אביטל שרייבר: אני רוצה לדייק לעניין המצב המשפטי.

אביטל שרייבר: נכון להיום כל עמותה, ולא משנה מה המחזור הכספי שלה, מחויבת בדיווח לרשם העמותות ומחויבת בניהול פנקסי חשבונות.

אביטל שרייבר: ההבדל בין שני סוגי העמותות האלה של מחזור של מעל 750 אלף שקל ולמטה מ-750 אלף הוא בשני דברים: 1.

אביטל שרייבר: בשיטת הדיווח, כלומר אם מדווחים בשיטת המזומנים או בשיטת החשבונאות הכפולה, שזה עניין לרואה חשבון.

אביטל שרייבר: 2.

אביטל שרייבר: אם הדוח צריך להיות מוגש על ידי רואה חשבון או לא.

אביטל שרייבר: עמותות עם מחזור מעל 750 אלף, הדוח שלהן צריך להיות מוגש על ידי רואה חשבון, כשהשיקול הוא כמובן העלות של העסקת רואה חשבון על ידי עמותה.

אביטל שרייבר: במידה ורוצים להפחית את הסכום של המחזור הכספי לצורך העסקת רואה חשבון, מבחינתנו אפשר לדון בזה.

אביטל שרייבר: זה יחייב הוצאה נוספת על העמותות וצריך לקבוע איזשהו סכום שיהיה סביר ביחס למחזור העמותה.

משה גפני: מה העמדה שלכם לגבי הסעיף הזה?

אביטל שרייבר: עמדתנו היא שניתן להפחית את הסכום של 750 אלף.

אביטל שרייבר: בעיקרון הדיווח מבוצע לגבי כל סוגי העמותות, ולא משנה מה המחזור הכספי שלהן.

אביטל שרייבר: השאלה היא אם עמותה תעסיק רואה חשבון או לא.

משה גפני: אני מתכוון להתייחסות שלכם להצעת החוק שמציע חבר הכנסת אופיר פינס.

אביטל שרייבר: חלק מהעניין הוא שמה שמבקשים בהצעת החוק קיים כבר בפועל.

אביטל שרייבר: בהצעה נאמר שלא מתקיים דיווח, אבל הדיווח מקויים לגבי כל העמותות וכל עמותה מנהלת פנקסי חשבון.

משה גפני: זה לא מה שכתוב בהצעה.

אביטל שרייבר: זה מה שכתוב בדברי ההסבר.

יצחק סבן: חבר הכנסת פינס מציע בעצם שעל כל אגורה הם ישלמו כפול.

אופיר פינס-פז: עו"ד שרייבר, תגידי אם את תומכת בהצעה או לא תומכת בהצעה.

משה גפני: עו"ד אביטל שרייבר, אנחנו פתוחים לשמוע את מה שאתם אומרים, אף על פי שהבעתי את מורת רוחי על זה שרשם העמותות לא כאן.

אביטל שרייבר: אני מוסרת התנצלות בשמו, זה בוודאי לא היה מכוון.

משה גפני: עו"ד עמירם בוגט אישר את השתתפותו בישיבה ולא הגיע.

משה גפני: אני לא יודע מה היה לפני שהייתי יושב ראש הוועדה, אבל אני יושב ראש הוועדה כבר שנה וחצי והוא עדיין לא הופיע בוועדה.

אביטל שרייבר: אני אמסור לו את זה, אבל אני בטוחה שזה לא היה מכוון.

משה גפני: אני מביע מורת רוח על זה ואני מבקש שתמסרי את זה לעו"ד עמירם בוגט.

משה גפני: האמת שיכולתי להפסיק את הישיבה, כי רשם העמותות מהווה גורם מאוד חשוב במה שאנחנו דנים.

משה גפני: זו היתה גם ההזדמנות לשמוע אם אתם יכולים בכלל יכולים לעמוד בדברים הללו, אם אתם מתגברים על החומר של אלפי עמותות שקיימות.

אביטל שרייבר: בפועל אנחנו כבר עושים את זה.

אביטל שרייבר: הצעת החוק הזאת לא תטיל עלינו שום דבר נוסף, משום שבפועל מתקיים דיווח.

משה גפני: מה עמדתכם לגבי הסעיף הראשון, אתם תומכים או מתנגדים?

אביטל שרייבר: כמו שזה מנוסח היום, אין צורך בתיקון הזה.

אופיר פינס-פז: למה?

אופיר פינס-פז: אני מציע שהכל יהיה על ידי רואה חשבון.

אביטל שרייבר: אם כך, אפשר למחוק בכלל את כל סעיף ב'.

משה גפני: עו"ד שרייבר, אני חוזר על השאלה בפעם השלישית.

משה גפני: יכול להיות שאני לא מסביר את עצמי נכון.

משה גפני: המצב החוקי הקיים מוכר לנו.

משה גפני: חבר הכנסת אופיר פינס מציע למחוק מסעיף ב' את המילים: "שמחזורה אינו עולה על 750 אףל שקלים חדשים".

משה גפני: כלומר, אותם כללים על חובת הדיווח שחלים על עמותות מעל 750 אלף שקל, יחולו גם על פחות מ-750 אלף שקל.

משה גפני: אתם תומכים בזה או מתנגדים לזה?

משה גפני: ידוע לנו שקיימת חובת דיווח על מחזור שהוא פחות מ-750 אלף שקל, אבל לא צריך רואה חשבון.

אביטל שרייבר: העניין הוא לגבי רואה חשבון ושיטת החשבונאות הכפולה.

אביטל שרייבר: לדעתנו ניתן להפחית את הסכום מ-750 אלף, אבל צריך לדון מהו הסכום הרצוי.

משה גפני: מהו הסכום הרצוי?

אביטל שרייבר: זה עניין לרואה חשבון וצריך לדון בזה.

אביטל שרייבר: לדעתנו הסכום צריך להיות במאות אלפי שקלים ולא בסכומים קטנים, כי אז אנחנו מטילים על העמותה גם הוצאה כספית של העסקת רואה חשבון.

אופיר פינס-פז: 100 אלף שקל, זה בסדר?

אביטל שרייבר: זה מעט מדיי.

אביטל שרייבר: היום הסכום המעודכן הוא כמיליון שקל.

משה גפני: אין לכם עמדה מדויקת?

אביטל שרייבר: קשה לנקוב בסכום מדויק.

אביטל שרייבר: צריך לקחת בחשבון את השיקולים של האיזונים.

אביטל שרייבר: לגבי הנושא של תרומות בעילום שם – כיום הנושא של דיווח שמות תורמים שווה לכל סוגי העמותות, גם עמותות עם מחזור כספי קטן מאוד.

אביטל שרייבר: הדיווח נעשה באמצעות ניהול של פנקס תורמים פנימי של העמותה והעמותה מחויבת לרשום בו את שמות כל התורמים.

אביטל שרייבר: כרגע, נמצאות תקנות – שעדיין לא נחתמו על ידי השר – שהמטרה שלהן לקבוע איזשהו סכום שמתחתיו לא יהיה צורך בדיווח שם התורם.

אביטל שרייבר: הסכום שנקוב עתה בתקנות הוא 20 אלף שקל וההצעה שלנו היתה 2,000 שקל.

אביטל שרייבר: התקנות לא נחתמו עדיין ולכן המצב המשפטי כיום הוא כזה שחייבים לדווח על שם של כל תורם.

אופיר פינס-פז: מי זה השר?

אביטל שרייבר: שר הפנים.

אופיר פינס-פז: אם כך, הוא לא יחתום על התקנות האלה.

משה גפני: אם יש לי אגודת ספורט שהיא עמותה ויש לי תורם בעילום שם שתרם 10,000 שקל.

משה גפני: מה החובה שלי לעשות לגבי אותו תורם שמתנה את תרומתו ששמו יישאר עלום?

אביטל שרייבר: לפי המצב המשפטי היום, אתה חייב לרשום את שמו בפנקס הפנימי של העמותה וכן את סכום התרומה.

משה גפני: אבל אותו אחד לא יתרום אם שמו יתפרסם.

אביטל שרייבר: חובה לרשום בפנקס הפנימי.

אביטל שרייבר: לפי המצב המשפטי היום לא ניתן לקבל תרומה בלי לרשום את שם התורם בפנקס הפנימי של העמותה.

אביטל שרייבר: זה המצב המשפטי לפי התוספת השנייה לחוק.

משה גפני: אם רוצים לפרסם את שמו?

אביטל שרייבר: אנחנו רשאים במסגרת הבדיקות שלנו, במידה וקיים חשש לגבי התרומות או למה הן משמשות, לבקש את הפנקס הפנימי ולבדוק אותו, אבל הוא לא פתוח לציבור הרחב.

אביטל שרייבר: קיימת הצעת חוק אחרת של חבר הכנסת פינס שכוללת את הנושא של פרסום שמות התורמים לציבור הרחב.

משה גפני: חשבתי שכאן מדובר על הפרסום הציבורי.

אביטל שרייבר: זה לא בהצעה הזאת.

אופיר פינס-פז: הצעת החוק עברה בתמיכת הממשלה.

משה גפני: עזוב את הממשלה, עכשיו אנחנו דנים לגופו של עניין.

משה גפני: לא תמיד הממשלה עושה דברים נכונים.

אביטל שרייבר: הנושא של הפרסום הוא לא במסגרת ההצעה הזאת.

אביטל שרייבר: זו הצעה שונה שמתקנת סעיפים אחרים בחוק.

משה גפני: חבר הכנסת פינס, אז מה אתה מציע?

משה גפני: מה בעצם אומר סעיף ג'?

מרים פרנקל-שור: סעיף ג' לתוספת השנייה אומר כך: על אף האמור בתוספת זו, רשאית עמותה שלא לרשום בדוח הכספי שמו של תורם אם צוינו בשובר הקבלה במקום המיועד לרישום שם התורם המילים "תרומה בעילום שם" ויתקיים אחד מאלה: (1) סכום התרומה אינו עולה על הסכום המרבי שקבע השר.

יגאל ביבי: חבר הכנסת פינס, אתה רוצה להכניס דבר חדש לחוק?

אופיר פינס-פז: חבר הכנסת ביבי, בכל הצעת חוק יש אלמנט חדשני, אחרת לא צריך הצעת חוק.

יגאל ביבי: בדברי ההסבר אתה מדבר על תרומה בעילום שם.

יגאל ביבי: הצעת חוק בנושא הזה כבר נפלה במליאה.

אופיר פינס-פז: בהחלט לא.

אופיר פינס-פז: הצעת החוק הזאת עברה בתמיכת הממשלה.

יגאל ביבי: היתה לך הצעת חוק אחרת בנושא הזה שנפלה.

אופיר פינס-פז: היא לא היתה שלי.

אופיר פינס-פז: נדמה לי שהצעת החוק של חבר הכנסת וילן נפלה.

יגאל ביבי: אם כך, אי אפשר להעלות את הצעת החוק במשך שישה חודשים.

אופיר פינס-פז: אני לא מעלה את זה.

יגאל ביבי: זו שאלה משפטית מעניינת.

יגאל ביבי: לוקחים חצי חוק, מכניסים אותו בחוק אחר, למרות שאותו חוק בעצם נפל.

משה גפני: לא מדובר באותו חוק.

משה גפני: דרך אגב, אני גם לא מבין את סעיף (ב) בהצעת החוק.

משה גפני: החוק היום מאפשר לא לרשום תרומות בעילום שם?

מרים פרנקל-שור: עמותה רשאית שלא לרשום בדוח הכספי את השם של התורם, אבל כפי שמסבירה נציגת רשם העמותות, יש חובה לרשום את שם התורם בספר הפנימי של העמותה.

יגאל ביבי: זה ברור.

מרים פרנקל-שור: אבל בדוח הכספי ניתן לא לרשום ולרשום "בעילום שם".

משה גפני: אני מבקש לשמוע את עמדת עמותת המגזר השלישי.

שרה זילברשטיין: עו"ד אופיר כץ ידבר על העניינים המשפטיים.

שרה זילברשטיין: אני מתפלאת על עצם ההצעה, כי בפועל כל עמותה שמגישה בקשה כלשהי למשרדי ממשלה מחויבת ברואה חשבון, כי משרדי הממשלה דורשים דיווח של רואה חשבון כבר מהשקל הראשון.

אופיר פינס-פז: מה זה קשור למשרדי הממשלה?

אופיר פינס-פז: מדובר על תרומות.

שרה זילברשטיין: אני מדברת על הסעיף הראשון בהצעת החוק.

שרה זילברשטיין: אם עמותה פונה לקבל תמיכה ממשרדי הממשלה, המדינה מחייבת את העמותה בפיקוח רואה חשבון כבר מהשקל הראשון.

אופיר פינס-פז: אבל יש עמותות שלא פונות לקבל כסף מהמדינה.

שרה זילברשטיין: לגבי עמותות שלא פונות למשרדי ממשלה – עו"ד שרייבר הסבירה שיש רישום בפנקס פנימי.

שרה זילברשטיין: אני רוצה להסביר לכם שיש הרבה עמותות שיש להן מחזור כספי מאוד נמוך, כך שרובן לא מגיעות למחזור של 750 אלף שקל או למיליון שקל.

שרה זילברשטיין: אחוז גבוה של עמותות הן עמותות קטנות ביותר, שיש להן מטרה ציבורית והן רוצות לפעול, וגיוס הכספים הוא לא מה שקובע.

שרה זילברשטיין: יחד עם זאת, הן מחויבות באגרת רשם, בארנונה ובכל מיני תשלומים נוספים, כאשר הכנסת סעיף נוסף של רואה חשבון הוא סעיף מאוד מרכזי לגבי עמותה שמגלגלת 50 או 100 אלף שקל.

שרה זילברשטיין: ברגע שיש חובת רישום וחובת דוחות, ממילא הבעיה הזאת כבר לא קיימת.

שרה זילברשטיין: אני חושבת שאת הנושא של שקיפות, דיווחיות וכל מה שקשור ב-accountability.

שרה זילברשטיין: אני גם לא חושבת שאפשר לעשות פשעים מאוד גדולים כשהמחזור הוא 100 אלף שקל.

שרה זילברשטיין: כלומר, אין כאן הרבה אפשרויות להעלמת כספים.

שרה זילברשטיין: אנחנו מדברים פה על משהו מאוד מאוד מרכזי של שקיפות, ולשקיפות יש לנו הרבה מאוד פתרונות.

שרה זילברשטיין: אנחנו במגזר השלישי – התאגדות המלכ"רים – מפעילים את הנושא של סטנדרטים, קוד אתיקה, תו איכות לעמותות, דברים שהם הרבה יותר מדיווח כספי.

שרה זילברשטיין: אנחנו מדברים על התנהגות דמוקרטית, על דיווח לחברים, על דיווח לאזרחים ולאוכלוסיית יעד.

שרה זילברשטיין: הבעיה של הביקורת היא מצד הממשלה, כי בסופו של דבר הכספים שניתנים על ידי המדינה לא מפוקחים כיאות ולכן בתקופה האחרונה יש הרבה התרגשות בכנסת ויש הרבה הצעות חוק, כדי לשמור על הדבר הזה.

שרה זילברשטיין: אנא, פקחו על הממשלה שתבדוק כל אגורה שהעמותות מקבלות ואז הפיקוח יהיה בהחלט אמין בנוסף למה שהעמותות עושות.

שרה זילברשטיין: לא יכול להיות שבתקופה האחרונה, אלפי העמותות, שעושות עבודה מאוד רצינית וחשובה, שלצערי הרב הממשלה מתנערת ממנה, צריכות כל הזמן להוכיח את חפותן וזה שהן מתנהלות נכון.

שרה זילברשטיין: אנחנו יכולים להוכיח גם בעשייה הגדולה שלנו.

שרה זילברשטיין: לפני תקופה קצרה עשינו את "יום המגזר השלישי בכנסת" וגם חתמנו על אמנה עם חברי הכנסת.

שרה זילברשטיין: אנחנו בעצם רוצים לומר שרוב העמותות מתנהלות נכון.

שרה זילברשטיין: לגבי אותן מעט עמותות שלא מתנהלות נכון, בסופו של דבר הכלי שאתה מציע, חבר הכנסת פינס, זה לא הכלי המתאים.

שרה זילברשטיין: זה לא עונה על הדרישות שלך מבחינת השקיפות, כי אין פה שום בעיה.

שרה זילברשטיין: לגבי תרומה בעילום שם - בדצמבר 2000 השתתפנו בישיבה של ועדת חוקה, חוק ומשפט, בראשותו של פרופ' אמנון רובינשטיין.

שרה זילברשטיין: דנו בסוגיה הזאת של עילום שם.

שרה זילברשטיין: היתה החלטה שזה יעלה עד 20 אלף שקל.

שרה זילברשטיין: בסופו של דבר, מי שקורא קצת את ההיסטוריה של "המגזר השלישי" ומאיפה הוא נבע ושהוא הקדים את מדינת ישראל בפעולותיו החשובות ביותר, בסופו של דבר מבין שכל הנושא הזה של עילום שם יש לו מטרה מאוד מאוד חשובה: לאפשר לאותם אנשים – לא פליליים – לתרום.

שרה זילברשטיין: זה בעצם הבסיס של הפילנתרופיה, שיש הרבה מאוד ארגונים, כולל קרן מאוד מאוד חשובה, שגם אנחנו מקבלים ממנה 60 אלף דולר, שרוצה לתמוך בפעולות מאוד חשובות של עמותות.

שרה זילברשטיין: התנאי הבסיסי של אותה קרן היא שהיא תהיה בעילום שם.

שרה זילברשטיין: לכן גם הרבה מאוד גופים רציניים בציבור הישראלי רוצים לתרום בעילום שם.

שרה זילברשטיין: ברגע שרשם העמותה בודק את העמותה, בסופו של דבר כל החומרים פתוחים בפניו.

שרה זילברשטיין: הצעת החוק הזאת לא תפתור את החשש מזה שלא יהיו אנשים פליליים ואחרים שיתנו כספים, כי בסופו של דבר כל החומרים שלנו פתוחים בפני הציבור ובפני ועדת הביקורת שלנו.

30701: נראה לי ששורש אי ההבנה בדיון הזה הוא שדברי ההסבר לחוק הזה אינם מצלמים מצב משפטי נכון.

30701: הנושא של 750 אלף שקל מתייחס לחובה או אי חובה לבקר את הדוחות הכספיים על ידי רואה חשבון בלבד.

30701: אין לזה קשר לאופן ניהול הפנקסים, כי כתוב בחוק שהפנקסים חייבים להתנהל על פי כללי חשבונאות נאותים.

30701: יש תוספת שנייה שדנה בשני המקרים, אבל באופן כללי הפנקסים מתנהלים בהתאם לדרישות, גם לפי התקנים של המוסד לתקינה וגם לפי כל הדרישות של רשויות המס, כך שהסיפור של 750 אלף שקל הוא רלוונטי רק לשאלה אם למנות רואה חשבון או לא למנות רואה חשבון, אבל לא לטיב החשבונאות ולא לטיב הפנקסנות.

אופיר פינס-פז: אמרה קודם עו"ד שרייבר שיש הבדל בבדיקה החשבונאית.

30701: אם זה חד צדדי או דו צדדי.

30701: זה עניין חשבונאי, אבל זה עדיין עומד בסטנדרטים חשבונאים.

אופיר פינס-פז: לא אמרתי שזה לא עומד, אלא שאלתי אם יש הבדל.

אופיר פינס-פז: אמרתם שאין הבדל.

30701: כמעט שאין הבדל.

30701: לכן השאלה אינה ה-750 אלף, אלא שאלת העילום שם או לא עילום שם.

30701: גם כאן אני מצטרף למה שאמרה עו"ד שרייבר, שבעצם במצב המשפטי הנוכחי חייבים לרשום בפנקסי החשבונות של העמותה כל תרומה, כולל מה שנקרא "בעילום שם".

30701: אני מדבר על פנקסי החשבונות של העמותה להבדיל מהדוח הכספי שנשלח לרשם העמותות.

30701: פנקסי החשבונות של העמותה מנוהלים באופן כזה שמחייב לכתוב את שם התורם.

30701: רשם העמותות ומס הכנסה וכל אחד מהגופים המוסמכים יכול לגשת בצורה חופשית לפנקסים האלה.

אופיר פינס-פז: יש לכם סמכות לגשת לפנקסים?

אביטל שרייבר: יש לנו סמכות לדרוש כל מסמך לצורך הבהרת הדוח הכספי.

אופיר פינס-פז: יש להם אפשרות לא לתת לכם?

ויצמן שירי: זה כמו כל חברה בע"מ שרשומה.

אביטל שרייבר: אנחנו יכולים לדרוש כל מסמך לצורך הבהרת הדוח הכספי, אבל זה לא עומד פתוח לציבור.

אביטל שרייבר: הדוח הכספי פתוח לציבור.

30701: זה לא בדוח הכספי ששולחים לרשם העמותות, אבל זה קיים בספרים.

30701: כשהרשם עושה את אישור "ניהול תקין" המפורסם, הוא יכול לבקש את זה.

אופיר פינס-פז: אז מה זה מפריע לכם?

ויצמן שירי: ברגע שיש משהו שמפריע בנושא מסוים, תהיה פנייה לרשם העמותות והוא רשאי לפנות בעניין הזה.

ויצמן שירי: אם אתה יודע משהו שהוא לא בסדר ולא תקין, אתה פונה לרשם העמותות ועל פי חוק רשם העמותות הוא רשאי וחייב לדרוש את כל האינפורמציה.

30701: למה בכל אופן זה מפריע?

30701: כי ישנם תורמים שרוצים לתרום בעילום שם.

אופיר פינס-פז: אבל אתה רושם את זה.

30701: זה נרשם בעמותה, אין ברירה אחרת.

אופיר פינס-פז: אז מה ההבדל?

30701: הספרים של העמותה לא פתוחים לציבור.

30701: אני אתן דוגמה לתרומה בעילום שם.

30701: יש במשפחה מסוימת אדם שהוא פסול דין או חולה נפש, ומישהו במשפחה רוצה לתרום והוא לא רוצה שכולם יידעו את זה.

30701: בעמותה יודעים את זה, אבל למה שכל אדם מהציבור יוכל לפתוח את התיק ויראה שהוא תרם?

30701: צדקה עושים בסתר.

אופיר פינס-פז: צדקה זה צדקה ועמותה זה עמותה.

אופיר פינס-פז: אם אתם רוצים שאנחנו נתייחס למגזר השלישי בצורה רצינית, ואני מציע להתייחס אליכם ברצינות, זה בתנאי שאתם תתייחסו לעצמכם בצורה רצינית.

אופיר פינס-פז: אתם מציעים ניהול של ימי הביניים לעמותות.

אופיר פינס-פז: אני לא יכול להסכים לזה.

30701: אני חושב שאני הבהרתי את זה.

אופיר פינס-פז: אתה הבהרת את עמדתך והיא לחלוטין לא מקובלת עליי.

30701: הנושא של קרנות בגופים שמקבלים מקרנות חיצוניים, כמו מוסדות להשכלה גבוהה, זה במירכאות סוג של "סוד מקצועי".

30701: אדם שהצליח להתקשר לקרן מסוימת והיא מסבסדת את ענייניו, אין שום סיבה שהמתחרה שלו, שעושה פעולה אחרת, ילך לאותו תורם.

30701: עדיין הפיקוח קיים בין רשם העמותות לבין מס הכנסה לבין הרשויות האחרות.

30701: זה פתוח לגמרי ולכן אין בעיה.

ויצמן שירי: חבר הכנסת פינס, אם יהיו פיקוח ובקרה דרך רשם העמותות, אין שום סיבה שזה לא יהיה טוב.

ויצמן שירי: אם יש לי עמותה והצלחתי להביא כסף מפלוני אלמוני, אני צריך לפרסם את המידע הזה?

ויצמן שירי: אתה בעצם רוצה שכל אחד יידע את המידע.

ויצמן שירי: משמעות פרסום כזה היא שאנשים ילכו לתורמים ויבקשו מהם.

ויצמן שירי: במצב כזה התורמים יגידו שהם לא נותנים לא לזה ולא לזה.

אופיר פינס-פז: זה אותו הדבר עם כספי מדינה.

ויצמן שירי: כספי מדינה צריך לפרסם.

אופיר פינס-פז: ולמה לא כספי תורמים?

ויצמן שירי: כי זה כסף כסף ציבורי.

אופיר פינס-פז: אנחנו מדברים על עמותה ציבורית, על גוף ציבורי.

ויצמן שירי: כשהמימון הוא ציבורי זה שונה מפילנתרופיה.

יצחק סבן: אני מבין את רצונו של חבר הכנסת פינס לחוקק את החוק, מפני שאני מבין שיש לו טענות על עמותות שמקבלות כסף ושיש בהן ניגוד אינטרסים.

יצחק סבן: הוא היה רוצה שהדבר הזה יתגלה ויתפרסם.

יצחק סבן: בסדר, אבל זה מעט מאוד.

יצחק סבן: מה שאתה עושה כרגע זה לקחת את התינוק ולשפוך אותו עם המים.

אופיר פינס-פז: זו הצעה צנועה.

יצחק סבן: מה שקורה היום הוא שאותן עמותות, שהמחזור שלהן נמוך מ-750 אלף שקל, חייבות לדווח לרשם העמותות, אחרת הן לא יוכלו לקבל אישור "ניהול תקין" וכל מיני מסמכים אחרים שנותנים להם את האפשרות להמשיך לקבל את הכספים ממשרדי הממשלה.

יצחק סבן: העמותות מדווחות כמו שצריך, על פי החוק, כמו חברות.

יצחק סבן: אתה רוצה להטיל על אותן עמותות עוד הוצאה של רואה חשבון.

אופיר פינס-פז: זו הוצאה קטנה.

יצחק סבן: זו בכלל לא הוצאה קטנה.

יצחק סבן: גם כך הן בקושי מתמודדות עם הקיום שלהן ואתה מבקש להטיל עליהן עוד הוצאה.

אופיר פינס-פז: אולי הם לוקחים את הכסף לכיס?

אופיר פינס-פז: אתם לא רוצים שיבדקו את זה.

יצחק סבן: מה שאתה מבקש זה למחוק את כל אפשרות של אותן עמותות שמנהלות תקין – שאחרת הם לא יקבלו את האישורים שהם צריכים לקבל כדי לקבל את כספי המדינה – להתקיים.

אופיר פינס-פז: אמרו שאין פיקוח של הממשלה.

יצחק סבן: בוודאי שיש פיקוח.

יצחק סבן: יש פיקוח של רשם העמותות.

יצחק סבן: רשם העמותות מקבל דוח של רואה חשבון או של מנהל חשבונות.

יצחק סבן: לעניין של ביטול סעיף (ג) – מאז שאני מכיר את עצמי אני תורם בעילום שם.

יצחק סבן: למה אתה הורס לי את האפשרות הזאת?

אופיר פינס-פז: כמה אתה תורם?

יצחק סבן: מה זה משנה לך כמה אני תורם?

אופיר פינס-פז: לא שאלתי למי, אלא כמה.

יצחק סבן: אני תורם כל הזמן בעילום שם, למה אתה הורס לי את האפשרות הזאת לתרום.

יצחק סבן: אתה גורם להרבה מאוד אנשים שלא יתרמו.

יצחק סבן: אתה גורם כך לעמותות הפסדים עצומים.

יצחק סבן: אני לא יודע אם אני אמשיך לתרום, אם לא תהיה לי אפשרות לתרום בעילום שם.

יגאל ביבי: אני חושב שלחבר הכנסת פינס יש רצון טוב וכוונות טובות, אבל הוא צריך להבין שאם החוק הזה יתקבל יהיו עוד כמה מיליונרים.

יגאל ביבי: איך הם יהיו מיליונרים?

יגאל ביבי: היום הדבר הכי יקר להשגה הוא רשימת תורמים.

יגאל ביבי: יש אנשים שהמקצוע שלהם הוא להשיג רשימה של תורמים.

יגאל ביבי: הם באים למוסד מסוים ושואלים אם הם רוצים רשימה של מיליונרים ובתמורה הם מבקשים משהו.

יגאל ביבי: היום, כל מוסד שמתרים, שומר על רשימה כזאת כבבת עינו.

יגאל ביבי: אינפורמציה כזאת שווה הרבה כסף.

יגאל ביבי: אתה אומר שיחייבו את כל העמותות לפרסם ברחוב את השמות של המיליונרים האלה.

יגאל ביבי: אם הייתי מיליונר ותורם והחוק שלך היה מתקבל, הייתי מפסיק בכלל לתרום.

ויצמן שירי: אני לא הייתי תורם גרוש.

יגאל ביבי: הייתי מפסיק לתרום, כי כבר יודעים שאני תורם ולכן אני כבר ברשימה של אלף עמותות וכל עמותה תציף אותי במכתבים.

יגאל ביבי: כך, כאילו שתלית את הכביסה שלי במרפסת של הכנסת.

יגאל ביבי: אם החוק הזה יתקבל, לא יהיו תרומות יותר.

יגאל ביבי: מדינת ישראל מקצצת 13 מיליארד מתקציבה ועוד יקצצו עוד.

יגאל ביבי: זה פוגע כמובן בכל מיני מגזרים ובקטע הזה העמותות נכנסות.

יגאל ביבי: לפי הצעת החוק הזאת בעצם יתנו בחינם כתובות של תורמים.

יגאל ביבי: אני אוכל ללכת לרשם העמותות, אשלם 75 שקלים אגרה, אקח את הרשימות של התורמים, אכניס למחשב שלי ואוכל לפרסם את השמות תמורת אחוז מסוים מהתרומות.

יגאל ביבי: התורמים האלה יקללו את הרגע שהם תרמו כסף והעמותות יינזקו.

יגאל ביבי: החוק היום קובע שאם הרשם חושד שיש משהו לא תקין, הוא יכול לבדוק, כי הכל רשום בפנקסי העמותה, אבל זה לא מפורסם לכולם.

יגאל ביבי: כשאומרים "עמותה" הקונוטציה שעולה אצל חבר הכנסת פינס היא חרדים.

ויצמן שירי: למה אתה מתחיל עם פוליטיקה?

ויצמן שירי: עד עכשיו היית ממלכתי.

ויצמן שירי: למה אתה מכניס חזיר לבית כנסת?

משה גפני: אני מכיר את אופיר פינס, הוא לא התכוון לזה.

יגאל ביבי: כשאומרים עמותות, בציבור ישר חושבים שזה הדתיים.

אופיר פינס-פז: אתה מכיר את ישיבת איתרי?

אופיר פינס-פז: אתה יודע כמה מיליונים עברו שם בכסף שחור ובכסף עלום שם ולמה הם יועדו?

ויצמן שירי: זה תפקיד של רשם העמותות לבדוק.

אופיר פינס-פז: איך הוא יכול לדעת?

אופיר פינס-פז: הרי הכל בעילום שם?

אופיר פינס-פז: זה צינור להעברת כספים לכל העולם.

יגאל ביבי: אם כמה חבר'ה ביחידה רוצים להקים אנדרטה לזכר חיילים מהיחידה שנהרגו והיא עולה 50 אלף שקל.

יגאל ביבי: לשם זה הם חייבים להקים עמותה.

יגאל ביבי: לפי ההצעה הזאת הם צריכים לשלם 800 שקל אגרה לרשם, ישלמו לעוד דברים שמחויבים לפי החוק וגם לרואה חשבון.

יגאל ביבי: מה יישאר מהכסף?

יגאל ביבי: דווקא בימים אלה, כאשר מקצצים בתקציב, ויש כמה אנשים טובים שנותנים כמה גרושים לאנשים, לא צריך לחסל את העסק הזה.

יגאל ביבי: רוב העמותות לא מתנהלות עם מחזור כספי גדול ולכן אין באפשרותן גם לשלם לרואה חשבון.

ויצמן שירי: חבר הכנסת פינס, יש הרבה מאוד אנשים שקשורים להרבה מאוד עמותות ואף אחד לא יודע מה הם נותנים.

ויצמן שירי: לפני שנבחרתי לכנסת התפרסם בעיתון מקומי שתרמתי משהו לבית חולים.

ויצמן שירי: אותו שבוע היה גיהינום מבחינתי.

ויצמן שירי: מאז אני אומר לכל מי שאני יודע שהוא תורם, שייזהר שהשם לא יתפרסם, כי במדינת ישראל אין גבול לבושה.

ויצמן שירי: יכולים להתקשר אליך בשתיים-עשרה בלילה ולהשמיע קול של תינוק בוכה ואומרים לך שאם היום בלילה לא מטיסים אותו, זה יהיה על מצפונך כי הוא עומד למות.

ויצמן שירי: צריך להטיס אותו באותו לילה ואם לא יטיסו אותו אתה לוקח על מצפונך.

ויצמן שירי: מי שיכול ורוצה נותן, אבל הוא לא רוצה שיפרסמו את שמו, כי אם הוא נותן למקרה דחוף, מאותו יום יבואו אליו עוד 200 אנשים ויגידו שיש עוד 200 ילדים שזקוקים לניתוח.

ויצמן שירי: הכוונה הטובה שהיתה לתורם הופכת מבחינתו לחוסר שקט ואז הוא בורח לגמרי מהעניין.

ויצמן שירי: אני לא מדבר על לשמור בעילום שם שמו של מישהו שתורם סכום ענק להקים דבר כלשהו ביישוב, על בסיס אידיאולוגי וכדי להוציא את העיניים.

ויצמן שירי: בשום פנים ואופן לא.

ויצמן שירי: צריך למצוא סכום כלשהו שיהיה סביר, אבל לא לפגוע בעבודה השוטפת של הגופים שעושים את עבודתם על בסיס פילנתרופיה.

ויצמן שירי: יש הרבה מאוד אנשים שלא קשורים לעמותות של חרדים, ולא של עולים ולא של שכונות או מתנחלים, שתורמים ומתרימים ועושים הרבה מאוד ולא רוצים שאף אחד יידע על זה.

ויצמן שירי: אם אני רוצה לתרום לעמותה של בית החולים סורוקה, כדי שיוכלו לקנות איזשהו מכשיר שיפתור בעיות שמיעה של תינוקות ומכשיר כזה עולה 80,000 דולר, אני לא רוצה שזה יתפרסם.

ויצמן שירי: אם מדובר בתרומות שלא כשרות, זה כבר סיפור אחר.

ויצמן שירי: אם מישהו יודע על כך, הוא צריך לפנות לרשם העמותות שיבדוק את זה והעמותה תצטרך להוכיח מאיפה הכסף.

ויצמן שירי: אם חבר הכנסת פינס יסכים להכניס את התיקון המתבקש, אני אצביע בעד, ואם לא – אני לא אוכל להסכים לכך.

אופיר פינס-פז: אני מוכן להציע שני תיקונים.

אפי אושעיה: חבר הכנסת פינס, אתה מדבר על חובת דיווח שם התורם לרשם או שזה יהיה דיווח פומבי?

ויצמן שירי: הוא רוצה שזה יהיה דיווח פומבי.

אופיר פינס-פז: בהחלט לא, רק לרשם.

משה גפני: לפי החוק הקיים יש דיווח לרשם.

אופיר פינס-פז: אני רוצה רק את זה.

שרה זילברשטיין: אז לא צריך את הצעת החוק.

אביטל שרייבר: זה כבר קיים ואין צורך לתקן את החוק.

משה גפני: לאלה שלא היו בתחילת הישיבה אני רוצה להזכיר את מהות ההצעה.

משה גפני: חבר הכנסת פינס מציע הצעה צנועה.

משה גפני: על פי החוק הקיים כל עמותה שמקבלת תקציב ממשרד ממשלתי, חייבת בפיקוח רואה חשבון וכו', כבר מהשקל הראשון.

משה גפני: כל עמותה ללא יוצא מהכלל, מהשקל הראשון, חייבת בחובת דיווח לרשם העמותות.

משה גפני: עמותה שהמחזור שלה מעל 750 אלף שקל מחויבת – גם אם היא לא מקבלת תקציב מהמדינה - בפיקוח רואה חשבון ולדווח לרשם העמותות.

משה גפני: חבר הכנסת אופיר פינס מציע שגם עמותה שאיננה מקבלת תקציב ממשרדי הממשלה, גם אם אין לה מחזור של 750 אלף שקל, תהיה מחויבת בפיקוח רואה חשבון ודיווח לרשם העמותות.

משה גפני: כולכם בוודאי יודעים כמה עולה פיקוח של רואה חשבון.

יגאל ביבי: בשביל להקים אנדרטה ב-10,000 שקל צריך לשלם לרואה חשבון 11,000 שקל?

משה גפני: הדבר הנוסף שמציע חבר הכנסת פינס הוא בקשר לתרומות בעילום שם.

משה גפני: היום, על פי החוק הקיים, צריך לדווח לרשם העמותות על תרומה בעילום שם - - -

אביטל שרייבר: זה לא מדויק.

ויצמן שירי: חבר הכנסת גפני, אפשר לדחות את ההצבעה לשבוע הבא?

משה גפני: ממש לא, אלא אם חבר הכנסת פינס יוריד את הצעת החוק.

ויצמן שירי: אין בעיה, אבל אני רוצה שיהיה לך זיכרון ל-30 מטר מכאן.

ויצמן שירי: אני צריך ללכת והעניין הזה מאוד חשוב לי, אני רוצה להתייעץ עם יועצים משפטיים ולכן אני מבקש לדחות את ההצבעה.

ויצמן שירי: אם באמת מה שעומד לנגד עיניך זה טובת הציבור וטובת העמותות, מותר לי, כחבר הוועדה, לבקש ממך לדחות את ההצבעה בשבוע ימים.

יצחק סבן: אני גם חבר הוועדה ואני מבקש לא לדחות את ההצבעה.

ויצמן שירי: אם לא, אני אבקש רוויזיה ונעשה הצבעה חוזרת.

ויצמן שירי: חבר הכנסת פינס, אם לא מסכימים לדחות את ההצבעה, אל תשנה שום דבר בהצעת החוק שלך.

משה גפני: חבר הכנסת שירי, אתה נמצא בוועדת הפנים של הכנסת.

משה גפני: עד כמה שאני זוכר, לא עשיתי אף פעם מחטף.

משה גפני: אם חבר הכנסת פינס יבקש להוריד את החוק או להתייעץ או לעשות משהו אחר, אנחנו נדון בזה.

משה גפני: הוא מציע החוק.

משה גפני: אני ידיד קרוב של חבר הכנסת פינס ואת הצעת החוק הזאת הבאתי לדיון ביוזמתי.

משה גפני: הייתי יכול בכלל לא להעלות את הצעת החוק לדיון.

משה גפני: חבר הכנסת שירי, אתה לא יכול לבקש לדחות את ההצבעה או כל דבר אחר, כי אתה לא מציע החוק.

ויצמן שירי: חבר הכנסת פינס, אני מבקש ממך שתבקש לדחות את ההצבעה.

אופיר פינס-פז: אני מוכן לדחות את ההצבעה בשבוע.

משה גפני: אל תגביל בזמן, אין דחייה לשבוע.

משה גפני: אתה רוצה לדחות?

משה גפני: אני דוחה.

אופיר פינס-פז: לכמה זמן?

ויצמן שירי: לשבוע, עד שנביא משהו מתוקן.

משה גפני: אתה אינך מציע החוק ולכן אני לא יכול להיענות לך.

ויצמן שירי: הוא ביקש דחייה לשבוע.

משה גפני: אתה הדובר שלו?

משה גפני: הוא כבר כמעט המזכ"ל שלך.

אופיר פינס-פז: אני רוצה להציע הצעת פשרה, שאם היא תהיה מוסכמת על כולם, אין צורך בדחיית ההצבעה.

אופיר פינס-פז: אני רוצה גם להזכיר שלמעט חברת הכנסת חזן, כולם כאן מהקואליציה והממשלה תומכת בהצעת החוק הזאת.

אופיר פינס-פז: סגן השר דוד אזולאי השיב להצעת החוק הזאת ואמר: הממשלה מסכימה להעביר את הצעת החוק לדיון בוועדת הפנים.

יגאל ביבי: החוק שלך הורס את כל העמותות ואת כל המסכנים.

יגאל ביבי: מי שרוצה להקים אנדרטה, לא יכול.

יגאל ביבי: מי שחולה, לא יכול להיעזר באף אחד.

יגאל ביבי: החוק הזה יחסל את כל העמותות במדינת ישראל.

אופיר פינס-פז: אני מציע הצעת פשרה – במקום הרף של ה-750 אלף שקל, שההצעה שלי אומרת לבטל כליל, אני מסכים שעמותות שהמחזור שלהן קטן – ואני מוכן למתוח את הקו באופן שרירותי – יישארו באותה מסגרת ולא יחויבו להעסיק רואה חשבון.

אופיר פינס-פז: אני מוכן לעשות פשרה – לא לבטל לאפס, אלא להגביל אולי למחזור של 200 אלף או סכום כלשהו אחר.

שרה זילברשטיין: אצל הרשם עד 300 אלף לא משלמים אגרה.

אופיר פינס-פז: גברתי, אני לא סומך עלייך.

אופיר פינס-פז: אני מצטער לומר לך את זה.

משה גפני: היא מייצגת את "המגזר השלישי".

אופיר פינס-פז: יש לי בך חוסר אמון מוחלט.

אופיר פינס-פז: חוסר אמון מוחלט.

אופיר פינס-פז: תדעי לך את זה ואני מתכוון לטפל במגזר.

שרה זילברשטיין: אדוני, אתה לא מכיר את המגזר.

אופיר פינס-פז: אני הולך לטפל במגזר.

שרה זילברשטיין: אתה לא יודע בכלל את מי אני מייצגת.

אופיר פינס-פז: אני אטפל בזה.

אופיר פינס-פז: אני לוקח על עצמי את העניין.

משה גפני: אופיר, אני לא מוכן לאפשר את זה.

שרה זילברשטיין: - -

אופיר פינס-פז: גברתי, אני לא סומך עלייך.

משה גפני: גברת זילברשטיין, מי שמייצג כאן את הוועדה זה אני ואני נותן אמון מלא - - -

אופיר פינס-פז: אני רוצה שתדעי את זה, אין לי שום אמון בך.

משה גפני: אני נותן אמון מלא בכם ובנציגי "המגזר השלישי" - - -

אופיר פינס-פז: אני הולך לבדוק את המגזר הזה מלמעלה עד למטה.

אופיר פינס-פז: כל ההצעות שלכם הן בעיניי הצעות שגובלות בחוסר מינהל תקין - - -

משה גפני: אופיר, זה לא בסדר.

אופיר פינס-פז: שיהיה ברור – חוסר מינהל תקין.

יגאל ביבי: למה אתה משמיץ?

שרה זילברשטיין: אדוני, ניסחנו את קוד האתיקה עם פרופ' אסא כשר, עשינו אמנה עם הכנסת, הבאנו את קוד האתיקה ואת הסטנדרטים, דבר שאף אחד אחר לא עשה.

אופיר פינס-פז: אני אומר לך שמי שרוצה תרומות בעילום שם, לא בעד מינהל תקין.

אופיר פינס-פז: אין לי אמון בך.

יגאל ביבי: אופיר, הם לא חרדים, אל תשמיץ אותם.

אופיר פינס-פז: אני לא משמיץ.

אופיר פינס-פז: אמרתי שאין לי בה אמון.

יצחק סבן: אם זאת לא השמצה, מה זאת השמצה?

משה גפני: אני לא מאפשר לך להמשיך.

אופיר פינס-פז: דרך אגב, גם בך אין לי אמון.

משה גפני: זה בסדר.

אופיר פינס-פז: שלא תטעה, אתה לא מופלה לרעה.

משה גפני: אני יודע.

משה גפני: רבותי, אני לא מקבל לחלוטין את מה שאמר חבר הכנסת אופיר פינס.

משה גפני: המגזר השלישי עושים את מלאכתם נאמנה.

משה גפני: חבר הכנסת פינס, אתה איש בכיר בכנסת, יושב ראש ועדה, ואתה לא יכול להטיח האשמות ללא בדיקה.

אופיר פינס-פז: אני לא יכול להסכים שהכנסת תגבה שיטת עבודה שלפיה מועברים כספים בדרך לא ישרה.

משה גפני: שיטת עבודה מצוינת.

אופיר פינס-פז: דרך אגב, הרבה מאוד כספים שחורים.

נעמי חזן: אדוני, מדובר פה על הכנסת אורחים.

נעמי חזן: צריך שיהיו כמה ערכים בסיסיים.

משה גפני: חבר הכנסת פינס, אני לא מבין את ההתנהגות הזאת.

משה גפני: אני לא אביא היום את הצעת החוק להצבעה.

משה גפני: אני מבקש ממך שתתנצל בפניהם.

אופיר פינס-פז: על זה שאין לי אמון בה?

אביטל שרייבר: אני רוצה להעיר שהמשרד שלנו נמצא בקשר הדוק עם "המגזר השלישי" והם עשו הרבה דברים חשובים למען העמותות, הם ניסחו קוד אתיקה והביאו את העמותות למצב שלא היה בעבר.

משה גפני: נכון.

משה גפני: חבר הכנסת פריצקי, אנחנו יושבים עם "המגזר השלישי" בוועדת המשנה בראשותך.

יוסף יצחק פריצקי: נכון.

יוסף יצחק פריצקי: אני חושב שבכלל לדבר בהכללות זה לא לעניין.

יוסף יצחק פריצקי: יש ביניהם רבים מאוד שעושים עבודה טובה .

משה גפני: חבר הכנסת פינס מדבר על "המגזר השלישי".

יוסף יצחק פריצקי: הם עושים עבודה טובה, ראויה ונכונה, כמו שצריך לעשות אותה.

יוסף יצחק פריצקי: כיבדנו אותם כאן בכנסת ועשינו להם יום מיוחד.

יוסף יצחק פריצקי: יש בין העמותות כמה כאלה שמנצלים לרעה את מעמדם כעמותה – כולם יודעים את זה מצוין – ואת הדבר הזה צריך להפקיע.

יוסף יצחק פריצקי: לא צריך לדבר כאן בהכללות.

יוסף יצחק פריצקי: יש כאן הצעת חוק וצריך להתחיל לדון בה לגופה.

נעמי חזן: אני רוצה להעיר לסדר.

נעמי חזן: קרה כאן אירוע קצת לא נעים ואני חושבת שחבר הכנסת אופיר פינס, אם אני קוראת נכון את שפת הגוף שלו, אולי ימשוך מהפרוטוקול את הדברים שנאמרו, כדי שהדיון בפעם הבאה יהיה ענייני.

אופיר פינס-פז: אם הגברת שמייצגת את "המגזר השלישי" - - -

משה גפני: גברת שרה זילברשטיין, שעושה מלאכתה נאמנה.

אופיר פינס-פז: אני לא מחלק ציונים.

משה גפני: אני מחלק.

משה גפני: תשאל את רשם העמותות, תשאל את חברי הוועדה בראשותו של פריצקי.

משה גפני: תשאל לפני שאתה מטיח האשמות.

משה גפני: היא עושה את מלאכתה נאמנה.

אופיר פינס-פז: אני מוכן לחזור מהדברים שאני אמרתי אם הגברת זילברשטיין נפגעה ממני אישית.

אופיר פינס-פז: אני רוצה שהגברת זילברשטיין תדע שגם אני נפגעתי ממנה אישית, כי היא פסלה באופן גורף את הצעת החוק שלי.

יוסף יצחק פריצקי: זכותה.

יצחק סבן: היא צריכה להגיד "אמן" אחריך?

אופיר פינס-פז: כן.

אופיר פינס-פז: הצעתי הצעת חוק שלפי דעתי משפרת את המינהל התקין של העמותות בישראל.

יצחק סבן: לא נכון בכלל.

יגאל ביבי: לא יהיו יותר תורמים.

יוסף יצחק פריצקי: בפנקס העמותה צריך לרשום את שמות התורמים.

אביטל שרייבר: זה קיים היום.

יגאל ביבי: העמותה חייבת לרשום את שמות התורמים בפנקס העמותה והרשם יכול לראות את זה.

יגאל ביבי: חבר הכנסת פינס רוצה שזה יהיה פומבי.

משה גפני: אני מבקש לסכם את הדיון.

משה גפני: ועדת הפנים של הכנסת – אם מישהו מחברי הוועדה רוצה להתנגד שיתנגד – מביעה אמון מלא בנציגי "המגזר השלישי", אשר בראשו עומדת גברת שרה זילברשטיין, שעושה את מלאכתה נאמנה.

משה גפני: היא צריכה לייצג את "המגזר השלישי".

משה גפני: בכל חברה מתורבתת ומסודרת יש גופים וולונטריים בכל תחומי החיים.

משה גפני: יש עמותות שאני בכלל לא מסכים עם הפעילות שלהם, כי זה בניגוד להשקפת עולמי, אבל כל אחד עושה את מלאכתו.

משה גפני: היא מייצגת אותם והיא מתנגדת להצעת החוק הזאת.

משה גפני: אם היא לא יכולה להתנגד ולהביע את דעתה, גם אחרים לא יוכלו לבוא לוועדות ולהביע את עמדתם.

משה גפני: זו עמדתה, היא אומרת את זה גלוי וחד משמעי.

משה גפני: יש חברי כנסת שמסכימים איתה.

משה גפני: אני לא אקיים הצבעה על הצעת החוק הזאת.

משה גפני: אני אקיים דיון נוסף בעניין ואני מבקש שרשם העמותות יגיע לדיון הבא.

משה גפני: אני רוצה שרשם העמותות גם ידווח לוועדה על פעילות רשם העמותות.

משה גפני: אנחנו ועדה פרלמנטרית שמפקחת גם על רשם העמותות.

משה גפני: אני מודה לכולם, הישיבה נעולה.

משה גפני: - - - - - -